
Зыщыдгъэпсэхуну махуэхэр яубзыху
УФ-м Лэжьыгъэмрэ цIыхухэм защIэгъэкъуэнымкIэ и министерствэм иубзыхуащ дызыхуэкIуэ илъэсым урысейхэм зыщагъэпсэхуну къэрал махуэшхуэхэр.
«Урысейм и цIыхухэм илъэсыщIэ дызыхуэкIуэр къыщIадзэнущ зыгъэпсэхугъуэ махуибгъукIэ, мы гъэм дыгъэгъазэм и 31-м къыщыщIэдзауэ 2017 гъэм и щIышылэм и 8-ри хиубыдэу. Абы и ужькIи махуищкIэ, махуиплIкIэ зэкIэлъыкIуэу щыдэсынухэри хэтщ дгъэхьэзыра графикым», — жиIащ министр Топилин Максим. Абы къыхигъэщащ къэкIуэну илъэсым и махуэшхуэ зыбжанэ щэбэтымрэ тхьэмахуэмрэ зэрытехуэр, абы къыхэкIыу ахэр ягъэIэпхъуэу зыгъэпсэхугъуэхэм зэрыпащэнур.
ЦIыхухэм мыпхуэдэ махуэхэм загъэпсэхуну траухуащ: 2016 гъэм дыгъэгъазэм и 31 — 2017 гъэм щIышылэм и 8-хэм, мазаем и 23 — 26-хэм, гъатхэпэм и 8-м, мэлыжьыхьым и 29 — накъыгъэм и 1-хэм, накъыгъэм и 6 — 9-хэм, мэкъуауэгъуэм и 10 — 12-хэм, щэкIуэгъуэм и 4 — 6-хэм.
Апхуэдэ щIыкIэкIэ, цIыхухэм зрагъэгъэпсэхунущ махуэ 27-кIэ, илъэсым хиубыдэ адрей щэбэт, тхьэмахуэ махуэхэр хэмыту.
Зы сыхьэтым километр 400-м нэс якIуфу
Китайм щызэпкъралъхьэ хуабжь дыдэу зекIуэфыну мафIэгущIэхэр. Абыхэм зы сыхьэтым километр 400-м нэс зэпачыфынущ.
МафIэгущIэхэр нэхъапэIуэкIэ ящIахэм зэрефIэкIхэм ящыщщ я шэрхъхэр гъущI гъуэгухэм я бгъуагъым елъытауэ тебухуэ хъууэ зэрыщытынур. Апхуэдэ мафIэгухэр ди къэралми къищэхуу километр 770-рэ зи кIыхьагъ Москва – Къэзан гъуэгум трагъэувэну я мурадщ. Иджыпсту а гъуэгуанэр мафIэгукIэ зэпычыным сыхьэт 14-м нэблагъэ токIуадэ, хуабжьагъышхуэ зиIэ мафIэгухэр хьэзыр хъумэ, абы цIыхухэр зэрытетынур сыхьэтищым тIэкIу щIигъукIэщ.
